"अहाँ जे एना मूँह फुलेने छी से नीक बात नै । जनी-जातिकेँ एतेक गुमान नीक नै लागैत छै । "पति अपन रूसल पत्नीपर खौंझ कऽ कहलक ।
 पत्नी चोट्टहि उत्तर देलक "एना जुनि बाजू । नारी मने की ? खाली गारि-मारि सहैत रहू । हमहूँ एहि समाजक छी । हमरो सब किछुक करबाक अधिकार अछि । हमर मरजी, हम रूसी वा कानी । "
"आहि रे बा ! समाजक चर्चो करैत छी आ समाजकेँ चिन्हितो नै छी । एँ यै बूझल नै अछि जे ई समाज पुरूष प्रधान अछि नारी प्रधान नै । "
"जाउ जाउ, हमरा बेसी समाजक परिभाषा नै सिखाउ । जँ पुरूखे प्रधान छै तखन नारीक जरूरत किए पड़ै छै ? बच्चा जनमाबी हम, घर सम्हारी हम, गारि-मारि सही हम, आ प्रधान बनत पुरूक ! हे आब ई सब चलै बला नै अछि । "पत्नीक तमसाएल मुँह देख पति अपना आपकेँ डेराएल सन अनुभव केलनि । "यौ आब मौगीए सब कामा कऽ पुरूखक पालन करै छै, पुरूखक संग डेग मिलबैत अछि । यौ आब समाजमे जनी नामक कोनो जाति बचले नै अछि । आब एक्कै जाति अछि, मनुखक जाति । बुझलौं ने ? "
पत्नीक तर्क सूनि पति सन्ट भऽ गेलथि । 